Jhesus Maria. Mynen willygen denst touoren wes ik gudes formach. Werdyge here meisster Pagel Schele, ik weit juw sunderges nicht to scrywende, man ik hebbe j bref fan juw entfangen vnde to dem beissten forstan, alse vmme xiiij rinske gulden vnde vj tonnen botter, de de werdyge here meisster Johan Peterssen to synen beissten em tor hant senden. Ik hebbe it alle entfangen vnde holde it by mij tor tyd ik juw vnde syne brewe kryge. Ik mene, he sy by juw; wen gy scrywen, dar reichte ik my na myt den beissten. Fordermer so dar noch j tonne by den vj tonnen was, dar ik juwer werdichit sere for danke gy senden my alle tyd, ik kan it nicht forschulden. Ik weit nicht wat juw beist deint, sende ik gerne it beisste na myner mach[t] etc. Jtem noch so hebbe ik entfangen to juwen beissten fan des bisschopp dener Anders Jacobsen iij tonnen botter; dar werde ik juw bescheit af donde. Jtem alse gy scrywen fan kopper ik dijssen somer entfangen hebbe fan Clawes Bogen, is in alle ix schippunt [4½] lispunt; is beholden gelt j(c) lxx [mark] vj s. alle tyd to guder rekenschop, man Clawes screift, he wil hir mer senden. Jtem ik sende juw in dem namen Gades myt Andrewes Jacobsen ij win leijchgelen, in jewelyk xxxj stoweken*, noch ij tonnen, ein jewelik xxiiij stoweken, dat stoweken iiij s., samen (?) int schip xxvii[½] [mark] dijt marke*; so steyt de swedeske stop ij ore artoge juwe gelt (gelt); so mogen gy nareken; jtem noch for juw int sulwe schipp j tonne; dar inne ij brune, j gron hagens; it stukke xiiij [mark], noch vngelt ij s.; steyt de tonne int schipp xlij [mark] ij s. Jtem noch j tonne schoken hereink v [mark] j s., al j marke. Jtem noch sende ik juw in Andrewes tonne neijet im louwent des abbeteker juwe besturet heft, iij bussen, j nask, j bref; jtem noch hir bij j klene pakken buren, de sal Mychgel Hardenbargh hebben; dar inne bunden i[½] ellen rot want, de gewe ik juw; dar latet af maken j hemmede vnder juwe wanbous*, vnde dreget it vmme mynen wyllen alle dage negest juwen hemmede*, vnde forsmaget nicht j klene; it is vp walsk etc. alle dijt marke.* Jtem werdyge here, ik sende juw int ssuliwe schepp vp myn ewentur, dat Mychgel Hardenbargh willet entfangen to syner to kwemt, iij smale last bage vnde viij sakke guden nyen hoppen; noch myt it ander schipp iij smale last bage, iij sakke nyen hoppen, dyt marke alle*; willet dyt entfangen to Mychgel to kwemst; de hoppe is sere gut; Got late em juw myt leue entfangan. Jtem no[ch] xj tonnen appel, j tonne beren, dysse b[eren] for j by marke*. Noch heft Ander[es] j tonne appel; de ettet vmme mynen willen; ik hebbe nye frach maket, man xvj tonnen soltes for j last vnde iij sakke hoppen for j last. Vnse here Got late it wol faren. Hir mede ik juw Gade befele to synen denste gesunt. Gescrewen to Lubek vp sunte Dyonysy anno xvCxv. Hermen Bremer, borger to Lubek. Adress: Dem werdygen vnd achtbaren heren meisster Pagel Schelen, domprawest to Abo, sal dysse bref.